สำนักงานหลักประกันสุขภาพแห่งชาติ เตรียมจัดพื้นที่กลางนำผู้ติดเชื้อโควิด -19 มาคัดกรองเบื้องต้น
นายแพทย์ จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ กล่าวว่า ประชาชนที่มีความเสี่ยงติดโควิด -19 เช่น การไปในพื้นที่เสี่ยง การสัมผัสใกล้ชิดผู้ติดเชื้อหรือสงสัยตัวเองติดเชื้อและแพทย์วินิจฉัยให้ตรวจสามารถเข้ารับบริการตรวจได้ทั้งโรงพยาบาลรัฐและเอกชนโดยไม่เสียค่าใช้จ่ายใดๆ รวมถึงในกรณีของโรงพยาบาลเอกชนที่ไม่ได้อยู่ในระบบเมื่อแพทย์วินิจฉัยแล้วสามารถเบิกจ่ายกับสำนักงานหลักประกันสุขภาพแห่งชาติได้ ส่วนที่ยังมีปัญหารอเตียงในขณะนี้ขอให้ติดต่อที่สายด่วน หมายเลข 1330 , 1668 และ 1669 โดยจะมีเจ้าหน้าที่รับเรื่องและติดต่อกลับทุกๆ 6 ชั่วโมง เพื่อประสานหาเตียงให้และเมื่อได้เตียงก็จะจัดรถไปรับถึงที่พักเพื่อนำส่งไปรักษา อีกทั้งภายใน 1 -2 วันนี้ จะมีการจัดพื้นที่กลางนำผู้ติดเชื้อมาคัดกรองเบื้องต้นเพื่อแยกอาการและรักษาให้เหมาะสมต่อไป พร้อมแนะนำสำหรับผู้ที่กักตัวอยู่ที่บ้านขอให้ปฏิบัติตามมาตรการที่กระทรวงสาธารณสุขกำหนดอย่างเคร่งครัดโดยเฉพาะการดูแลสุขอนามัยเพื่อลดการแพร่กระจายในครอบครัวเลขาธิการสำนักงานหลักประกันสุขภาพแห่งชาติ กล่าวว่า จากที่เปิดบริการจัดหาเตียงให้กับประชาชนที่ติดเชื้อโควิด -19 โดยการเพิ่ม 600 คู่สาย และเพิ่มบุคลากรรับสายวันละ 60 คนนั้น มีประชาชนติดต่อเข้ามาใช้บริการจำนวนมาก และจะมีเจ้าหน้าที่ติดต่อกลับภายใน 24 ชั่วโมง จึงขอให้ประชาชนมั่นใจภาครัฐพยายามดูแลประชาชนอย่างเต็มที่เพื่อให้ได้รับบริการที่ดีขึ้น